《斑石枕联句》
宋代·向宗道

斸得西山骨，磨砻露斑駮。凝结一何怪，形模万难学。

直疑彩云根，又讶紫珉礏。中瘦■蛟腹，外文灼龟壳。

冷剖清泉肝，𥡥榰老鳌脚。坚方君子性，清纯圣人璞。

有气当补天，无瑕应并瑴。定渍盘古苔，想漏神农药。

堪作梦寐宝，尤是炎蒸托。眠月病头愈，横风酲肺濯。

珊瑚侈可唾，陶甄脆堪扑。夜深魇鬼惊，昼冷诗魔愕。

首惬无俗梦，心清去烦恶。蕲簟方敢友，蜀筇良可攫。

何必檄愈风，何必文驱疟。质任儿女嗤，顽宜童仆谑。

枕流固迂诞，藉糟徒落魄。润生审将雨，辉发疑有珏。

髑髅庄生狂，虎魄宋武薄。欲镵中郎铭，文章体犹弱。

欲秘淮南书，神仙志非乐。我疑混沌矿，谁与砻窍凿。

可作甘寝舆，华胥诣冥寞。子道足施为，我拙困婴缚。

已谋具巾屦，行当老嵩霍。子其乞我归，终焉卧云壑。

嗜好我已痴，须求子惟悫。毡旧王固惜，瓢陋颜不博。

异时一经子，便当千金橐。客退独摩拂，卧送山月落。

作者简介：向宗道，字元伯，河内（今河南沁阳）人。英宗治平元年（一○六四），权御史台推直官（《宋会要辑稿》刑法五之二四）。神宗熙宁三年（一○七○），以职方郎中权发遣广济河都大辇运司公事（同上书食货四五之一）。今录诗四首。